text: En malajsisk oliegigant vil bygge kæmpe gaslager under Tønder
  19 januar 2010 kl. 11.52
  Borgmester og borgere er bekymrede. De er ikke interesseret i at fylde undergrunden under byen op med gas.
  Men de har ingen grund til at være angste, siger ekspert.
  Det malaysiske olieselskab Petronas venter på svar på en ansøgning om at pumpe op til tre milliarder kubikmeter gas to kilometer ned i undergrunden under Tønder. 
  Projektet vil give Danmark ekstra gas til 30 kolde vinterdage.
   
  Lageret skal ligge under Tønder, fordi undergrunden her er i stand til holde på gassen uden risiko for, at den siver op. 
  Det siger boreeksperten Sigurd Solem, som samarbejder med Petronas. 
  Gassen skal gemmes i sprækkerne i to lag porøs sandsten, som dækker et areal på cirka ti kvadratkilometer under Tønder. 
  Det øverste lag findes i cirka 1.650 meters dybde.
  Det nederste lag ligger omkring 100 meter dybere. 
  En borgergruppe har tidligere været aktive modstandere af lageret.
  - Men vi har imødegået deres kritik, siger Sigurd Solem. 
  Om borgernes bekymring for at have et kæmpemæssigt gaslager liggende under deres fødder siger han:
  - Det er aldrig sket, at et gaslager er eksploderet. Det kræver ilt, og der er ingen ilt så langt nede i undergrunden, forklarer han.
  Det er meget dyrt at etablere så stort et lager. Det vil koste mindst en milliard kr.
  Ifølge Sigurd Solem kan et nyt gaslager under Tønder tidligst tages i brug om fire til fem år, hvis alle godkendelser går igennem.
  